25/01/2017 | Administración LocalMunicipal
Ribeira
Publicación texto definitivo regulamento de regalos

Ref/Secretaría Xeral/Walter Alexis Irene Angela Maojo Diehl Publicase o texto definitivo o Regulamento de Regalos e Obsequios dos membros da Corporación Municipal e empregados/as públicos do Concello, cumprindo así co disposto no art.70.2 da Lei 7/85, do 2 de abril, reguladora das bases de réxime local O artigo 26.2b).6º da Lei 19/2013, de transparencia, acceso á información pública e bo goberno, que é aplicable ás entidades locais, di que os altos cargos e os membros da Xunta de Goberno Local “non aceptarán para si agasallos que superen os usos habituais, sociais ou de cortesía, nin favores ou servizos en condicións vantaxosas que poidan condicionar o desenvolvemento das súas funcións. No caso de obsequios dunha maior relevancia institucional procederase á súa incorporación ao patrimonio da administración pública correspondente.” No mesmo sentido pronúnciase o artigo 54.6 do Texto Refundido da Lei do Estatuto Básico do Empregado Público, aprobado por Real Decreto Lexislativo 5/2015, do 30 de outubro, cando impón que “se rexeitará calquera agasallo, favor ou servizo en condicións vantaxosas que vaia máis aló dos usos habituais, sociais e de cortesía, sen prexuízo do establecido no Código penal.” Este mandato legal, para a súa eficacia e cumprimento estrito do principio de que ninguén poida obter beneficio algún, por pequeno que sexa, pola súa condición de servidor público, aconsella tanto a definición dos agasallos como a aplicación a todos os que, dunha maneira ou outra, sexan parte da función pública no seu sentido máis amplo, polo que se fai necesario un documento onde se defina parte do código de actuación pública que debe imperar en toda actividade de goberno, política e administrativa baixos os principios e valores que deben sempre terse de referencia como principios básicos de actuación e entre os que se atopan os principios de honestidade, austeridade, transparencia e responsabilidade. O presente regulamento vén en aplicación para o/a alcalde/sa, os/as concelleiros/as, persoal eventual e os/as empregados/as públicos do Concello de Riveira que se atopen no exercicio das súas funcións. Calquera agasallo, vantaxe ou recompensa que reciban os/as concelleiros/as, o/a alcalde/sa e empregados/as municipais por calquera medio público ou privado alleo ao Concello de Riveira, en función do exercicio do seu cargo, entenderanse como agasallos institucionais e propiedade do Concello de Riveira. Queda polo anteriormente sinalado prohibida a aceptación privativa ou persoal destes presentes, salvo o disposto nos artigos seguintes. Poderán ser admitidos a título persoal aqueles agasallos cuxo valor económico non sexa relevante, inferiores a 50€, os agasallos incidentais ou expresións habituais de hospitalidade ou outros beneficios de valor mínimo, sendo comunicado á Alcaldía ou a Xunta de Goberno Local. Aqueles agasallos que teñan o carácter de perecedoiros doaranse a organizacións benéficas, salvo que sexan de valor mínimo (50€) que poderán ser gozados individualmente polo obsequiado. Todos os demais agasallos serán entregados ao Concello para o seu depósito no lugar habilitado para o efecto. Polo Rexistro Xeral da Corporación levará a cabo un rexistro de agasallos informatizado e publicado no Portal de Transparencia Municipal onde quede constancia do seu carácter, do remitente, da data da entrega, do seu motivo, da descrición do seu contido de forma extractada, e sendo ben patrimonial reprodución fotográfica, así como do lugar do seu depósito, así como da entidade á que no seu caso sexan doados. Os agasallos que pola súa orixe ou características puidesen presentar dúbidas sobre a súa aceptación ou non a título individual resolveranse pola Xunta de Goberno Local. Sen prexuízo da publicidade que legalmente está establecida para os regulamentos municipais, poñerase en coñecemento da presente regulación a aquel que efectúa o obsequio. A información contida no rexistro será de libre acceso para os cidadáns a través da páxina web municipal, coas limitacións impostas pola Lei orgánica de protección de datos. O/a alcalde/sa poderá realizar os agasallos protocolarios que considere oportuno dando conta á Xunta de Goberno Local. Cando estes teñan un valor superior aos 300€, será necesaria ademais a previa autorización da Xunta de Goberno Local. Os/as concelleiros/as non poderán realizar agasallos salvo con autorización expresa do/a alcalde/sa e conforme ao disposto no parágrafo anterior. Coa entrada en vigor do presente regulamento procederase a inventariar o patrimonio acumulado. O presente regulamento entrará en vigor transcorrido o prazo de 15 días hábiles a partir do seguinte ao que se publique no Boletín Oficial da Provincia. Contra o acordo de aprobación definitiva do presente Regulamento, interpoñerase recurso contencioso-administrativo, ante o órgano xurisdicional competente, no prazo de dous meses a contar desde o día seguinte á publicación do presente anuncio, de conformidade cos artigos 8.1, 25.1 e 46.1 da Lei 29/1998, do 13 de xullo, reguladora da xurisdición contencioso administrativo. Riveira, 20 de xaneiro de 2017 O alcalde-presidente Asdo. Manuel Ruiz Rivas.